Skoolseuns kry borgtog ná moordThoriso Themane (Foto: ANA) Sewe skoolseuns wat in hegtenis geneem is in verband met die moord op Thoriso Themane (27), is Woensdag in die Polokwane-landdroshof op borgtog vrygelaat. Die sewe minderjariges, 15 en 16 jaar oud, is op borgtog van R2 000 elk vrygelaat en die saak is tot 31 Mei vir verdere ondersoek uitgestel, het kol. Moatshe Ngoepe, woordvoerder van die polisie, gesê. Die twee volwassenes wat in verband met Themane se moord in hegtenis geneem is, het vroeër die week afsonderlik in dieselfde hof verskyn. Alfred Mothapo (36) en Chuene Maleka (37) is op borgtog van R1 000 elk vrygelaat. Themane is op 23 Februarie in die Florapark in Polokwane aangerand waarna hy vir dood agtergelaat is. Themane was glo op pad huis toe van ŉ musiekoefening by sy kerk toe hy deur ’n groep oorval en aangerand is. Video’s is van die voorval gemaak en op sosiale media versprei. Een van dié video’s wys hoe ŉ bebloede Themane gesleep, geslaan en geskop word. ŉ Ander wys hoe Themane se oënskynlik lewelose liggaam straat af gesleep word.